Diari Oficial de la Generalitat Valenciana


Sumari del DOGV 5013, del 25-05-2005 (2005/5169)

RESOLUCIÓ de 9 de maig de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració per al desplegament del Pla Marc de Modernització del Comerç Interior subscrit entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5013

Data del DOGV
:   25-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/5169


Data del document
:   09-05-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Empresa, Universitat i Ciència
    * comerç interior
    * cooperació administrativa
    * administració regional
    * administració central

RESOLUCIÓ de 9 de maig de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració per al desplegament del Pla Marc de Modernització del Comerç Interior subscrit entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana. [2005/F5169]
  
Subscrit, després de la tramitació prèvia reglamentària, entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana, el 23 de novembre de 2004, un conveni de col·laboració per al desplegament del Pla Marc de Modernització del Comerç Interior, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0284/2005, i que figura com a annex d'esta resolució.
  
València, 9 de maig de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració per al desplegament del Pla Marc de Modernització del Comerç Interior subscrit entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana
  
Madrid, 23 de novembre de 2004
  
Reunits
  
José Montilla Aguilera, ministre d'Indústria, Turisme i Comerç, de conformitat amb les competències atribuïdes per la disposició addicional tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, segons la redacció establida per la Llei 4/1999, de 13 de gener, nomenat pel Reial Decret 558/2004, de 17 d'abril.
  
Justo Nieto Nieto, conseller d'Empresa, Universitat i Ciència de la Generalitat, en virtut de l'Acord del Consell de la Generalitat Valenciana de data 12 de novembre de 2004.
  
Totes dues parts es reconeixen, en la representació que exercixen, competència per a subscriure este conveni.
  
Exposen
  
Que, a causa de l'important canvi estructural que s'ha produït en el sector de la distribució comercial durant els últims anys i a causa també del previsible manteniment d'esta tendència en el futur més pròxim, cal crear un marc d'actuació per al foment del sector de distribució comercial, de manera que els xicotets comerciants disposen d'una col·laboració eficaç dels poders públics per a encarar este procés d'innovació.
  
El Pla Marc de Modernització del Comerç Interior, aprovat pel Consell de Ministres en la reunió del 12 de maig de 1995, i la reforma d'este pla, aprovada pel Consell de Ministres en la reunió del 13 de desembre de 1996, inclouen un seguit de mesures encaminades a millorar la competitivitat del comerç detallista.
  
Que esta reforma fou presentada i adoptada en la Conferència Sectorial de Comerç, celebrada el 19 de novembre de 1996, ja que l'execució del pla comportarà l'adopció d'un conjunt de mesures i d'estímuls econòmics que cada comunitat autònoma programarà de manera conjunta amb el suport de l'administració general de l'estat.
  
Que, per acord de la Conferència Sectorial del 21 de juliol del 2004, ratificat per l'Acord del Consell de Ministres del 17 de setembre, el període de vigència del Pla Marc de Modernització del Comerç Interior fou prorrogat durant l'any 2004.
  
Que, tant el Ministeri d'Indústria, Turisme i Comerç com la Conselleria d'Empresa, Universitat i Ciència de la Generalitat, tenen la voluntat d'impulsar i de potenciar la col·laboració, la coresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut del que s'ha exposat més amunt, en execució de la competència exclusiva de l'estat prevista en l'article 149.1.13 de la Constitució i de la competència atribuïda a la Generalitat en l'article 34.3 del seu Estatut d'Autonomia, les parts firmants,
  
Acorden
  
Primer. Les parts firmants col·laboraran per a desplegar el Pla Marc de Modernització del Comerç Interior, dins de l'àmbit geogràfic de la Generalitat, com a marc en què s'inclou una estratègia comuna per a tot el sector i en què queden enquadrades les iniciatives que s'inclouen en este conveni.
  
Segon. En desplegament del Pla Marc de Modernització del Comerç Interior, la Generalitat es compromet a convocar ajudes en els programes següents:
  
a) Programa de cooperació empresarial, dirigit a atorgar ajudes a les xicotetes i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments detallistes i la implantació o renovació d'establiments majoristes, com també a la mateixa organització.
  
b) Programa de suport a l'ordenació territorial del comerç, de les ajudes del qual seran beneficiàries les associacions de comerciants, sempre que s'orienten a la creació o el desenvolupament d'associacions mitjançant la implantació de serveis comuns de gestió, com també a la remodelació física dels establiments col·lectius i l'adequació dels locals particulars.
  
Tenint en compte les competències que les corporacions locals tenen en matèria urbanística, a partir d'este conveni s'estimularà la participació de l'administració local, com un element indispensable, per a poder establir les bases d'una adequada actuació territorial i, per tant, els ajuntaments podran ser considerats beneficiaris de les ajudes.
  
Quant a les actuacions per a millora i adequació dels mercats detallistes, i tenint en compte la titularitat municipal d'estos mercats, els ajuntaments podran ser també beneficiaris d'estes ajudes, mitjançant conveni amb els mateixos ajuntaments i, ocasionalment, amb associacions de comerciants o empreses públiques o privades.
  
c) Programa de suport a comerciants independents, dirigit a les xicotetes i mitjanes empreses de distribució comercial minorista per a efectuar inversions en la transformació física dels establiments, l'adquisició d'equipament comercial i de gestió, com també la formació d'empleats.
  
Queden excloses d'este programa les activitats comercials que en l'esperit del pla marc no es consideren d'interés prioritari, tal com es va acordar en la Conferència Sectorial de Comerç Interior del 15 de desembre de 1998.
  
d) Així mateix, poden ser objecte de les ajudes d'este conveni les activitats que, tot i no estar previstes en el pla marc, es puguen relacionar de forma evident amb l'esperit d'este pla i que, amb el seu desenvolupament, contribuïsquen a la consecució de la modernització de la distribució.
  
Tercer. Les actuacions que s'acullen a este conveni seran cofinançades per totes dues parts.
  
L'aportació del Ministeri d'Indústria, Turisme i Comerç representarà un màxim del 40% per al programa previst en l'apartat a); del 30% per als de l'apartat b); del 20% per als del c) i del 30% per als del d), de l'ajuda concedida per la comunitat autònoma.
  
Estes aportacions del Ministeri d'Indústria, Turisme i Comerç es finançaran, dins dels límits pressupostaris, a càrrec de la partida pressupostària 751 (transferències de capital a les comunitats autònomes - Pla de Modernització del Comerç Interior), programa 763 A (ordenació i modernització de les estructures comercials), servici 16 (Direcció General de Política Comercial).
  
L'assignació de recursos a la Generalitat és del 12,53544% de la dotació territorialitzada de la partida pressupostària de transferències a les comunitats autònomes del Ministeri d'Indústria, Turisme i Comerç, en el concepte Pla Marc de Modernització del Comerç Interior; i que és el 75% del crèdit pressupostari (és a dir, 6.761.385,00 euros); i el 25% restant queda per a disposar-ne segons que es recull en la clàusula sisena, de conformitat amb el que es va acordar en la Conferència Sectorial de Comerç Interior del 21 de juliol del 2004 i fou formalitzat en Consell de Ministres del 17 de setembre, equivalent a 847.484,17 euros.
  
Quart. La gestió de les ajudes ha de seguir el procediment següent:
  
1. Les sol·licituds de concessió d'ajudes públiques s'han de presentar en la unitat administrativa i en els termes que establisca la normativa de convocatòria que dicte l'administració de la Generalitat.
  
2. L'administració de la comunitat autònoma instruïx i resol l'atorgament de les ajudes sol·licitades.
  
3. La unitat administrativa corresponent de la comunitat autònoma ha d'enviar abans del 31 de novembre del 2004 a la Direcció General de Política Comercial la llista d'expedients subvencionats per als quals sol·licita el cofinançament esmentat a què s'ha al·ludit en l'apartat tercer.
  
En l'elaboració de la llista d'expedients esmentada s'ha de tenir en compte el programa informàtic establit per esta direcció general.
  
Es podrà sol·licitar a la comunitat autònoma informació complementària sobre els expedients per als quals se sol·licita el cofinançament del pla marc quan la inversió puga assolir una quantia important, com en el cas de les subvencions als ajuntaments (ordenació territorial del comerç), a fi de determinar la despesa elegible.
  
4. La Comissió de Seguiment a què s'al·ludix en l'apartat cinqué ha de decidir quins dels expedients subvencionats per la comunitat autònoma són cofinançables a través del Pla Marc de Modernització del Comerç Interior, tenint en compte també l'últim paràgraf de l'apartat segon.
  
5. Una vegada redactades i firmades les actes corresponents per la Comissió de Seguiment, s'efectuen les transferències de fons a la comunitat autònoma.
  
6. En el cas que, una vegada analitzades per la Comissió de Seguiment les propostes de cofinançament de totes les comunitats autònomes, es comprove l'existència de crèdit disponible en la partida pressupostària corresponent de l'estat, bé perquè alguna comunitat autònoma no haja esgotat els recursos que se li han assignat o perquè es produïsca alguna generació de crèdit, i el cofinançament sol·licitat per la Generalitat no haja pogut ser atés íntegrament, el Ministeri d'Indústria, Turisme i Comerç pot incrementar la seua aportació inicial prevista.
  
La quantificació d'esta aportació complementària es durà a terme d'acord i en aplicació dels criteris objectius de distribució acordats en la Conferència Sectorial de Comerç Interior del 21 de juliol del 2004 i formalitzats en el Consell de Ministres del 17 de setembre i, exclusivament, entre les comunitats autònomes que tinguen un excés de demanda de projectes.
  
7. El pagament als perceptors de l'import total de les ajudes serà efectuat per l'organisme pagador de l'administració autonòmica.
  
8. Els expedients que les comunitats autònomes envien a la Direcció General de Política Comercial perquè siguen cofinançats, podran acollir-se a est conveni encara que la concessió de l'ajuda per la comunitat autònoma haja sigut, dins de l'any 2004, anterior a la data de la firma del conveni.
  
9. Correspon a la Generalitat el control de l'execució i del seguiment dels expedients cofinançats per decisió de la Comissió de Seguiment; i ha de comunicar a la Direcció General de Política Comercial les incidències que s'hi produïsquen. Amb esta finalitat, d'acord amb les comunitats autònomes, es podrà establir el sistema d'intercanvi d'informació que es considere necessari. Particularment la comunitat autònoma ha d'enviar a la Direcció General de Política Comercial, i no més tard del 31 de març del 2005, un estat d'execució de l'exercici en què s'han d'indicar les quanties totals de compromisos de crèdits, les obligacions reconegudes i els pagaments efectuats durant l'any. Tot això s'entén sens perjudici del control financer que correspon a la Intervenció General de l'administració de l'estat i al Tribunal de Comptes.
  
Cinqué. Es crearà una Comissió de Seguiment per al desplegament del conveni que serà integrada per tres representants de cadascuna de les parts firmants, designats, respectivament, pel Ministre d'Indústria, Turisme i Comerç i pel conseller d'Empresa, Universitat i Ciència.
  
Seran funcions d'esta comissió el seguiment de l'aplicació d'este conveni i de totes les actuacions que s'hi regulen o que se'n deriven; i en particular les següents:
  
a) Analitzar les sol·licituds de cofinançament a través del Pla Marc de Modernització del Comerç Interior enviades per la comunitat autònoma per a acollir-se a este conveni, i decidir els projectes que sí que es cofinancen, d'acord amb l'apartat tercer.
  
b) Fer el seguiment de les actuacions que es duguen a terme en execució d'este conveni i reflectir-ne el grau de desenvolupament.
  
c) Interpretar este conveni i donar solució als dubtes i les controvèrsies que puguen aparéixer en el compliment del conveni.
  
Sisé. D'acord amb l'últim paràgraf de l'apartat tercer, amb el 25% al·ludit, el Ministeri d'Indústria, Turisme i Comerç pot cofinançar, amb un màxim del 50% del que aporte la comunitat autònoma, determinades actuacions d'especial interés per l'efecte innovador o perquè constituïsquen una acció pilot que exercisca un efecte d'arrossegament per a altres accions. La selecció d'esta classe d'activitats per cofinançar entre les sol·licitades per la totalitat de les comunitats autònomes es farà mitjançant acord en reunió de directors generals de Comerç, com a comissió de la Conferència Sectorial, segons delegació expressa realitzada pel Ple d'esta del 21 de juliol del 2004.
  
Com s'indica en el paràgraf tercer esmentat, este cofinançament anirà també a càrrec de la partida pressupostària 751, programa 763A, servici 16, de la qual s'ha retingut un 25% del crèdit amb este efecte i la quantitat disponible és de 2.253.795,00 euros.
  
Les actuacions singulars que aspiren a este cofinançament han de ser presentades per la comunitat autònoma a la Direcció General de Política Comercial del Ministeri d'Indústria, Turisme i Comerç abans del 31 d'octubre del 2004, i han d'anar acompanyades d'una memòria i d'un desglossament pressupostari, i les transferències de fons a les comunitats autònomes s'efectuaran una vegada que la reunió de directors generals de Comerç haja decidit sobre els projectes per cofinançar.
  
Igual que es recull en l'apartat quart, la comunitat autònoma ha d'enviar a la Direcció General de Política Comercial, i no més tard del 31 de març del 2005, un estat d'execució de l'exercici en què s'han d'indicar les quanties totals de compromisos de crèdits, les obligacions reconegudes i els pagaments efectuats durant l'any.
  
Seté. Els fons aportats pel Ministeri d'Indústria, Turisme i Comerç s'acullen al Programa Operatiu 2000-2006, cofinançat pel Fons Europeu de Desenvolupament Regional (FEDER). Per este motiu, d'acord amb les recomanacions de la Comissió Europea, la comunitat autònoma no pot presentar a esta Direcció General, per tal que s'acullen als beneficis d'este conveni, els expedients per als quals haja sol·licitat retorns pel Programa Operatiu esmentat o qualsevol altre programa de la Unió Europea.
  
La Generalitat comunicarà el cofinançament europeu (Programa operatiu per a la Millora de la Competitivitat i Desenvolupament del Teixit Productiu 2000-2006) als beneficiaris dels projectes acollits a este conveni.
  
Així mateix la Direcció General de Política Comercial pot sol·licitar a la comunitat autònoma informació complementària sobre els expedients aprovats per la Comissió de Seguiment, a fi de poder complir la normativa que s'establix en el Programa Operatiu 2000-2006.
  
Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la comunitat autònoma de la Generalitat ha de presentar els certificats de pagament abans del 30 de juliol del 2006, amb independència del que preveu l'apartat 4.9 i últim paràgraf de l'apartat sisé d'este conveni.
  
Vuité. Sens perjudici del procediment previst i de les funcions assignades a la Comissió de Seguiment, la difusió del pla marc en l'àmbit de la comunitat autònoma correspon a la Conselleria d'Empresa, Universitat i Ciència, de l'administració autonòmica de la Generalitat.
  
Nové. Aquest conveni entrarà en vigor el dia en què es firme i tindrà vigència temporal fins al 31 de desembre de l'any 2004. No obstant això, el conveni pot resoldre's abans del termini indicat per acord mutu de les parts, per incompliment o per denúncia d'alguna de les parts, fins a dos mesos abans de la data d'extinció del conveni.
  
Desé. El règim jurídic aplicable a este conveni és el que s'establix en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, hi són d'aplicació les altres normes de dret administratiu en matèria d'interpretació, modificació i resolució de les qüestions que no es prevegen en el conveni que se subscriu.
  
Les qüestions litigioses que puguen aparéixer en la interpretació i el compliment d'este conveni seran de coneixement i competència de l'ordre jurisdiccional contenciós administratiu.
  
Els intervinents, en prova de conformitat, firmen al lloc i en la data indicats en l'encapçalament.
  
El ministre d'Indústria, Turisme i Comerç: José Montilla Aguilera. El conseller d'Empresa, Universitat i Ciència: Justo Nieto Nieto.